Beppe Galea .td_uid_2_609f97f09e762_rand.td-a-rec-img{text-align:left}.td_uid_2_609f97f09e762_rand.td-a-rec-img img{margin:0 auto 0 0} Familja ta' ħames aħwa temmew ix-xahar t'April b'togħma morra, meta mhux talli tilfu lil missierhom minħabba xi problemi mediċi li kellu, iżda huma kienu mċaħħdin milli jarawh fl-aħħar ġranet ta' ħajtu, minkejja li kien waħdu f'sala fl-Isptar Mater Dei. Din il-familja qasmet l-istorja tagħha ma' Newsbook.com.mt għax ma tixtieqx li familji oħra jiġrilhom l-istess. Huma spjegaw kif fl-aħħar jiem t'April, missierhom, li kellu 91 sena, kien donnu wasal fit-tmiem ta' ħajtu. Xtaqu jqattgħu kemm jista' jkun ħin miegħu, iżda l-Covid-19 ma ppermettilhomx jagħmlu dan, peress li l-viżti fl-isptar kienu ristretti bħala waħda mill-miżuri kontra l-imxija tal-virus. "Ħames minuti, kemm inkellmu" Ladarba sarlu s-sagrament tal-Griżma tal-Morda, il-ħaddiema fl-isptar ħallew lil persuna waħda mill-familja tqatta' l-lejl miegħu. Huwa kien f'sala kbira waħdu, mingħajr ebda pazjenti oħra. Waħda mill-aħwa marret l-isptar biex torqod ħdejh, u wassalha ħuha. Meta waslu l-isptar, qabel ma hi daħlet ħdejn missierha, staqsiet lill-infermiera li kien hemm jekk ħuha jistax jidħol jara lil missierhom għal ftit minuti qabel ma hi tieħu postha ħdejh. "Ħames minuti, kemm inkellmu, qiegħed gravi," talab ir-raġel bi ħniena, iżda dawn ma ħallewhx. Wara li hi qattgħet il-lejl ħdejh, l-għada kien imiss lil oħt oħra biex torqod l-isptar, iżda hi kienet għadha lanqas waslet meta l-familja rċeviet telefonata mill-isptar biex imorru kollha kemm huma u jieħdu l-ħwejjeġ magħhom. Ladarba waslu, ħadu l-aħbar li missierhom kien miet. Din id-darba, il-ħaddiema fl-isptar ħallewhom jidħlu ħdejh biex jarawh. Issa ma kienx għadu f'sala vojta, imma kien f'sala ma' xi pazjenti oħra. Minflok persuna waħda, tħalliet tidħol il-familja kollha, ta' madwar 12-il persuna. "Kiefra wisq li tmut waħdek" L-aħwa esprimew ma' Newsbook.com.mt ir-rabja li ħassew għall-fatt li qabel ma miet missierhom, meta kien ġo sala waħdu, huma ma tħallewx jarawh, lanqas individwalment, biex imbagħad, wara mewtu, tħallew jidħlu 12 minnhom biex jarawh avolja kien f'sala iżgħar u ma' pazjenti oħra. Meta l-familja staqsiet, ma ngħatatx raġuni għaliex kien sar hekk. Meta ġieli kienu jkellmuh b'telefonata fl-aħħar ġimgħat ta' ħajtu, missierhom kien jgħidilhom li l-akbar weġgħa hi li ma jistax jarahom jew imisshom. Il-biża' tal-aħwa hu li l-Covid-19 qed jintuża bħala skuża f'ħafna oqsma, u f'dan il-każ ukoll biex huma ma tħallewx jaraw lil missierhom, imqar wieħed wieħed jew waħda waħda biex ikollu lil xi ħadd tal-familja maġenbu u ma jħossux waħdu. Saħqu li ma jixtiqux lil ħaddieħor jgħaddi minn dil-weġgħa għax hi "kiefra wisq li tmut waħdek." Taf b'xi esperjenza simili? Ikkummenta hawn taħt jew ibagħtilna fuq info@newsbook.com.mt .td_uid_3_609f97f09ea5d_rand.td-a-rec-img{text-align:left}.td_uid_3_609f97f09ea5d_rand.td-a-rec-img img{margin:0 auto 0 0}